Rahvasaadikute täiskogu otsused äratasid välisriikide tähelepanu. 5. veebruaril 1990 saatis USA riigisekretär James Baker Eesti Vabariigi New Yorgi peakonsulile saadiku ülesannetes Ernst Jaaksonile läkituse: "Teie rahva eesmärgid on selged ja ühemõttelised. Me toetame teie püüdlusi taastada kontroll riigi tuleviku üle." Balti küsimust käsitleti ka J.Bakeri Moskva visiidil. 10. veebruaril 1990 kohtus J.Baker N. Liidu rahvasaadikute kongressi välisasjade komisjoniga ning mitmete Balti riikidest valitud rahvasaadikutega. Baker rõhutas, et USA ei tunnusta Balti riikide praegust staatust ning et Balti rahvastel on õigus enesemääramisele. Ta avaldas lootust, et see protsess kulgeb edaspidigi demokraatlikult ja rahulikult.